L’Ajuntament de Burjassot signa un conveni de col·laboració amb l’associació Entre Culturas
2025-07-24

L’Ajuntament de Burjassot, en la figura del seu alcalde, Rafa García, ha signat aquest matí (22-10-2020) un conveni de col·laboració amb l’associació Local Entre Culturas, representada pel seu president, Antonio Santiago Giménez. L’objecte del conveni és col·laborar amb l’associació local, en les seues activitats relacionades amb el banc d’aliments que gestiona aquesta entitat, concretament finançant les despeses derivades del transport, la distribució i el repartiment dels aliments entre les persones i/o famílies del municipi que es troben en situació de risc o vulnerabilitat social.

Així, amb el present conveni, l’Ajuntament de Burjassot  es compromet a concedir una subvenció anual per import de 2.000 euros a l’associació Entre Cultures per a sufragar les despeses de transport i distribució d’aliments, durant quatre anualitats. Per part seua, l’associació Entre Culturas es compromet a garantir el funcionament del banc d’aliments; garantir el compliment de la legislació vigent en matèria de protecció de dades, impulsar totes aquelles accions que siguen necessàries per al correcte funcionament del banc d’aliments i dedicar la subvenció concedida per l’Ajuntament a les finalitats contemplades en aquest conveni.